สมาคมแบงก์ยันไทยพาณิชย์มีแผนฉุกเฉินบริการไม่สะดุด
สมาคมธนาคารไทย แถลงการณ์ยืนยันธนาคารไทยพาณิชย์ มีแผนสำรองฉุกเฉินทำให้การบริการไม่สะดุด จากเหตุเพลิงไหม้
9 ก.พ. 2558

สมาคมธนาคารไทย แถลงการณ์ยืนยันธนาคารไทยพาณิชย์ มีแผนสำรองฉุกเฉินทำให้การบริการไม่สะดุด จากเหตุเพลิงไหม้ 
นายบุญทักษ์ หวังเจริญ ประธานสมาคมธนาคารไทย ออกแถลงการณ์ กรณีเหตุเพลิงไหม้ธนาคารไทยพาณิชย์ สำนักงานใหญ่ ถ.รัชโยธิน ระบุว่า ตามที่เกิดเหตุเพลิงไหม้อาคารสำนักงานใหญ่ ธนาคารไทยพาณิชย์ รัชโยธิน เมื่อเวลาประมาณ 21.45 น. ของคืนวันที่ 7 ก.พ. 2558 เป็นเหตุให้สำนักงานใหญ่ของธนาคารได้รับความเสียหายขางส่วน และเป็นเหตุให้คุณเดชา ด้วงชนะ อาสาสมัครป้องกันภัยฝ่ายพลเรือน เขตหลักสี่ เสียชีวิตในขณะปฏิบัติหน้าที่
สมาคมธนาคารไทย ใคร่ขอแสดงความเสียใจต่อธนาคารไทยพาณิชย์ต่อเหตุเพลิงไหม้ดังกล่าว และต่อการเสียชีวิตของคุณเดชา ด้วงชนะในครั้งนี้
สมาคมฯ ได้รับทราบจากฝ่ายบริหารขอวธนาคารไทยพาณิชย์ว่า ธนาคารสามารถเปิดดำเนินการและให้บริการลูกค้าได้เป็นปกติ ยกเว้นเพียงในส่วนของสาขารัชโยธิน และไพรเวทแบงก์กิ้ง ที่อยู่ที่อาคารสำนักงานใหญ่ ที่ต้องปิดบริการเป็นการชั่วคราวด้วยเหตุผลด้านความปลอดภัย
สมาคมธนาคารไทยมีความเชื่อมัานในผู้บริหารของธนาคารไทยพาณิชย์ที่มีความสามารถและประสบการณ์สูง และมีแผนสำรองฉุกเฉิน ที่ใช้บริหารจัดการในกรณีที่มีเหตุฉุกเฉินต่างๆ รวมถึงการจัดเก็บเอกสารข้อมูลที่ดี ที่จะทำให้การดำเนินงานและการบริการลูกค้าของธนาคารเป็นไปได้ตามปกติอย่างราบรื่นไม่มีอุปสรรคหยุดชะงัก
ทั้งนี้ ธนาคารสมาชิกของสมาคมฯ ทุกธนาคารได้มีการจัดทำแผนสำรองฉุกเฉินไว้ เพื่อใช้ในกรณีมีเหตุฉุกเฉินต่างๆ รวมถึงทดสอบแผนดังกล่าวเป็นระยะ เพื่อทำให้เกิดความมั่นใจที่จะสามารถให้บริการแก่ลูกค้าอย่างต่อเนื่อง